**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Ministerstvo vnútra Slovenskej republiky predkladá návrh poslancov Národnej rady Slovenskej republiky Romana Foltína, Juraja Šeligu, Kristiána Čekovského, Moniky Péter, Miroslava Žiaka, Jarmily Halgašovej a Radovana Slobodu na vydanie zákona, ktorým sa mení a dopĺňa zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov v znení neskorších predpisov (tlač 158).

Ministerstvo vnútra Slovenskej republiky k predloženému poslaneckému návrhu zákona uvádza:

**V š e o b e c n e**

Cieľom návrhu zákona podľa navrhovateľa je umožniť vysielanie politickej reklamy aj počas volebnej kampane do orgánov územnej samosprávy na rovnakých, resp. podobných princípoch ako je tomu pri voľbách do Národnej rady Slovenskej republiky, Európskeho parlamentu a voľbách prezidenta Slovenskej republiky.

**S t a n o v i s k o**

Ministerstvo vnútra Slovenskej republiky zaujíma k predloženému poslaneckému návrhu nasledovné stanovisko:

K predloženému návrhu predkladateľ neuplatňuje vecné pripomienky, avšak v navrhovanom znení zákona odporúča vykonať nasledovné legislatívno-technické zmeny:

1. V čl. I bode 1 v nadpise slovo „11a“ nahradiť slovom „§ 11a“.

2. V čl. I bode 1 v § 11a ods. 1 slová „predsedu, samosprávneho kraja primátora“ nahradiť slovami „predsedu samosprávneho kraja, primátora“.

3. V čl. I bode 1 v § 11a ods. 2 slová „sa uplatňuje“ nahradiť slovami „sa musí uplatniť“.

4. V čl. I bode 1 v § 11a ods. 5 slová „časti a poslanca“ nahradiť slovami „časti, poslanca“.

Predkladateľ súčasne upozorňuje na takmer identickú zásadnú pripomienku ZMOS a odporúčajúcu pripomienku Ministerstva kultúry Slovenskej republiky, podľa ktorej vzhľadom na charakter volieb do orgánov územnej samosprávy a počtu kandidátov vo voľbách do orgánov územnej samosprávy, sa môže vykonateľnosť navrhovanej právnej úpravy v praxi javiť ako ťažko realizovateľná.

**Z á v e r**

Ministerstvo vnútra Slovenskej republiky po zohľadnení vyššie uvedených pripomienok odporúča vláde Slovenskej republiky vysloviť  **s ú h l a s**  s  návrhom poslancov Národnej rady Slovenskej republiky Romana Foltína, Juraja Šeligu, Kristiána Čekovského, Moniky Péter, Miroslava Žiaka, Jarmily Halgašovej a Radovana Slobodu na vydanie zákona, ktorým sa mení a dopĺňa zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov v znení neskorších predpisov (tlač 158).